《有客山中来》
宋代·李复

有客山中来，遗我双支松。
身虽咫尺长，势有百丈容。
空庭土花咫，不种夭桃红。
春悲香魄尽，秋怨绿枝空。
喜见石上根，移从最高峰。
爱植朝暮勤，待看凌霜风。
何时旧山云，出随渊中龙。
沛然洒好雨，助我栽培功。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。